Parlo ciæo 19 novembre 2017
Un cine in sciô Bob Quadrelli, grande artista zeneise moderno
AUDIO
Genova - Quande gh’aiva vint’anni son anæto à stâ con di amixi in centro à Zena. S’eimo piggiæ un scito bello grande, mezo derruou, ma co-a vista in sce tutto o pòrto. Pe pagâse e speise appixonavimo de stançie a-i studenti che vegnivan da feua, e se contentavimo de pöco. De neutte sciortivimo delongo.
Un di locali donde anavimo ciù de soventi oua o no gh’è ciù; o stava in via da Maddæña e pe dex’anni o l’è stæto unna croxea stranfaläia de artisti e legere che passavan pe Zena. Se faxeiva muxica, se parlava, se poeiva ancon fummâ. Tra ste persoñe ghe n’ea uña ch’a l’anava in gio co-o bacco, a parlava a streppelli che no se capiva guæi, e a voieva cantâ delongo. Sciben a seu presensa equivoca, tutti ô rispettavan, e verso l’arba se ghe ciammava un tascì ch’o ô portesse à cà. L’è stæto coscì che ò conosciuo o Bob Quadrelli.
O grande merito de Roberto Quadrelli, pe tutti “Bob”, no l’è stæto solo quello de avei portou çerti soin inta muxica zeneise quande ancon no se sentivan manco inte quella italiaña, ma ascì de ëse un artista veo, ch’o fa e cöse perché o ghe credde. Inte antologie da muxica o saià regordou pe avei vinto co-i “Sensasciou” o Premio Tenco do 1997, e pe-a marottia ch’a l’à frenou, ma o l’è ciù atro o messaggio do Bob quello ch’o l’à da restâ.
Un messaggio diffiçile, che o mette in discuscion a nòstra soçietæ – e fòscia no l’è un caxo ch’o l’agge vosciuo trasmette ciù che atro in zeneise – e ch’o l’è a-o centro do documentäio “Bob” che o Fabio Giovinazzo, regista zeneise, o gh’à dedicou. Inte unn’oa e passa de imagine e muxica “poemmo anâ apreuvo a-o Quadrelli tanto che o crea a seu arte a-a giornâ d’ancheu”, o ne spiega o regista, “comprende a seu vixon da vitta e do mondo, de Zena e di caroggi. A seu stöia, incangio”, o conitnua, “a l’è contâ da-i familiari e da-i conlaboratoî”.
O documentäio, che o saià proiettou zeuggia seia chi vëgne a-o Kowalski in via di Giustinien à Zena, o l’è l’occaxon pe-a çittæ de regordâse chi o l’è stæto e chi o l’è o Bob Quadrelli. Che o no l’à ancon ciantou lì de creâ.
Lescico
Ancheu: oggi
Appixonavimo: affitavamo
Ascì: anche
Bacco: bastone
Cine: film
Croxea: crocevia
Eimo: eravamo
Delongo: sempre
Derruou: diroccato
Feua: fuori
Guæi: granché
Incangio: invece
Marottia: malattia
Scito: appartamento
Soin: suoni
Stranfaläia: bizzarra
Streppelli (parlâ à ): parlare inceppandosi
Tascì: taxi
Zeuggia: giovedì
© Riproduzione riservata
lij_Latn lij_Latn grn_Latn lij_Latn lij_Latn lij_Latn lij_Latn lij_Latn lij_Latn ita_Latn lit_Latn lij_Latn ita_Latn ron_Latn vec_Latn ita_Latn lij_Latn ita_Latn ita_Latn fur_Latn lij_Latn ita_Latn lij_Latn ita_Latn scn_Latn lij_Latn lij_Latn scn_Latn ita_Latn